《齐天乐 纫兰见赠琉球笺赋谢》
清代·杨芸

文窗烟暖青禽语，蛮笺拟传兰讯。细砑银光，轻匀雪浪，剪取海天云影。

一椷携赠。算最惬金闺，惜花心性。写遍缠绵，红钤小印涴檀晕。

梦回展馀几幅，向墨花帘里，漫谱清韵。砚试麋丸，灯挑凤胫，新句记愁难稳。

圆蟾窥鬓。待吟瘦春魂，露桃香暝。倦擘乌丝，焙茶消夜永。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。